## Pravilnik o izmjenama Pravilnika o poslovima na kojima se ne smije zaposliti malodobnik i o poslovima na kojima može raditi samo nakon prethodnog utvrđivanja zdravstvene sposobnosti

### NN 144/2009 (2.12.2009.), Pravilnik o izmjenama Pravilnika o poslovima na kojima se ne smije zaposliti malodobnik i o poslovima na kojima može raditi samo nakon prethodnog utvrđivanja zdravstvene sposobnosti

MINISTARSTVO GOSPODARSTVA, RADA I PODUZETNIŠTVA

3518

Na temelju članka 16. stavka 2., 3. i 4. Zakona o radu (»Narodne novine« br. 38/95, 54/95, 65/95, 17/01, 82/01, 114/03, 142/03, 30/04 i 68/05 – Odluka Ustavnog suda RH br.: U-I-2766/2003) ministar nadležan za rad, uz suglasnost ministra zdravstva i socijalne skrbi donosi

PRAVILNIK

O IZMJENAMA PRAVILNIKA O POSLOVIMA NA KOJIMA SE NE SMIJE ZAPOSLITI MALODOBNIK I O POSLOVIMA NA KOJIMA MOŽE RADITI SAMO NAKON PRETHODNOG UTVRĐIVANJA ZDRAVSTVENE SPOSOBNOSTI

Članak 1.

U Pravilniku o poslovima na kojima se ne smije zaposliti malodobnik i o poslovima na kojima može raditi samo nakon prethodnog utvrđivanja zdravstvene sposobnosti (»Narodne novine« br. 59/02), članak 2. mijenja se i glasi:

»(1) Malodobnici moraju biti zaštićeni od svih posebnih opasnosti za njihovu sigurnost, zdravlje i razvitak koje su posljedica nedostatka iskustva, nedostatka svijesti o postojećim ili mogućim opasnostima ili činjenice da još uvijek nisu u potpunosti zreli, a poslovi koji će vjerojatno predstavljati posebne opasnosti u smislu navedenog uključuju:

– štetno izlaganje fizikalnim, biološkim i kemijskim agensima navedenim u točki I. Priloga.

– poslove, postupke i rad navedene u točki II. Priloga.

(2) Radi zaštite zdravlja i razvoja malodobnik se ne smije zaposliti na poslovima:

– koji su prema propisima zaštite na radu utvrđeni kao poslovi s posebnim uvjetima rada,

– koji su prema propisima o mirovinskom osiguranju utvrđeni kao osobito teški i za zdravlje štetni te se na njima staž osiguranja računa s povećanim trajanjem,

– koji su objektivno iznad njegovih fizičkih ili psiholoških sposobnosti; koji uključuju štetno izlaganje agensima koji su otrovni, kancerogeni, koja uzrokuju nasljedna genetska oštećenja ili štete nerođenom djetetu, ili koji na bilo koji način dugotrajno utječu na ljudsko zdravlje; koji obuhvaćaju štetno izlaganje zračenju; koji obuhvaćaju opasnost od nesretnih slučajeva za koje se može pretpostaviti da ih malodobnik ne može prepoznati ili izbjeći uslijed njegove nedostatne pozornosti na sigurnost, ili nedostatka iskustva ili obuke; kod kojih postoji opasnost za život zbog izloženosti ekstremnoj hladnoći ili toplini; kod kojih postoji opasnost od buke ili vibracija; proizvodnje i rukovanja napravama, pirotehničkim sredstvima i drugim predmetima koji sadrže eksplozive; koji uključuju rad sa bijesnim, otrovanim i otrovnim životinjama; klanja životinja u industrijskim razmjerima; koji obuhvaćaju rukovanje opremom za proizvodnju, skladištenje ili korištenje stlačenih, tekućih ili otopljenih plinova; koji uključuju rad s bačvama, cisternama, rezervoarima ili staklenkama koje sadrže kemijske agense navedene u stavku 1. ovoga članka; kod kojih postoji opasnost od rušenja građevina; kod kojih postoji opasnost od visokonaponskog elektriciteta; čiji tempo određuju strojevi a obuhvaća plaćanje prema rezultatu.”

Članak 2.

Članak 8. mijenja se i glasi:

»Obrazac uputnice za utvrđivanje zdravstvene sposobnosti malodobnika (MA-1), svjedodžbe o zdravstvenoj sposobnosti malodobnika (MA-2) i Popis agenasa, poslova, postupaka i rada koji predstavljaju posebne opasnosti za malodobnike (PRILOG), otisnuti su uz ovaj Pravilnik i njegov su sastavni dio”.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-01/148

Urbroj: 526-08-03/1-09-9

Zagreb, 23. studenoga 2009.

Ministar
gospodarstva, rada i poduzetništva
mr. sc. Đuro Popijač, v. r.

»PRILOG

POPIS AGENASA, POSLOVA, POSTUPAKA I RADA KOJI PREDSTAVLJAJU POSEBNE OPASNOSTI ZA MALODOBNIKE

I. Agensi

1. Fizikalni agensi

1.1. Ionizirajuće zračenje,

1.2. Atmosfera visokog tlaka (poslovi u posudama pod tlakom, ronjenje i slično)

2. Biološki agensi

2.1. Biološki agensi koji mogu izazvati teške bolesti i predstavljaju ozbiljnu opasnost za radnike te mogu predstavljati opasnost širenja na društvo, ali se obično uspješno sprječavaju i liječe,

2.2. Biološki agensi koji izazivaju teške bolesti i opasnost za radnike te mogu predstavljati opasnost širenja na društvo, a obično nema učinkovite prevencije niti liječenja.

3. Kemijski agensi

3.1. Tvari i pripravci klasificirani u skladu s Pravilnikom o razvrstavanju, označavanju, obilježavanju i pakiranju opasnih kemikalija (»Narodne novine« br. 23/08 i 64/09) kao otrovni (T), vrlo otrovni (T+), nagrizajući (C) ili eksplozivni (E),

3.2. Tvari i pripravci klasificirani u skladu s Pravilnikom o razvrstavanju, označavanju, obilježavanju i pakiranju opasnih kemikalija (»Narodne novine« br. 23/08 i 64/09) kao štetni (Xn) i s jednom ili više od sljedećih opasnosti:

– opasnost od vrlo teških neprolaznih oštećenja (R39),

– ograničena saznanja o kancerogenim učincima (R40),

– udisanje može izazvati preosjetljivost (R42),

– u dodiru s kožom može izazvati preosjetljivost (R43),

– može izazvati rak (R45),

– može izazvati nasljedna genetska oštećenja (R46),

– opasnost od teških oštećenja zdravlja pri duljem izlaganju (R48),

– može smanjiti plodnost (R60),

– može štetno djelovati na plod (R61),

3.3. Tvari i pripravci klasificirani u skladu s Pravilnikom o razvrstavanju, označavanju, obilježavanju i pakiranju opasnih kemikalija (»Narodne novine« br. 23/08 i 64/09) kao nadražujuće (Xi) i s jednom ili više od sljedećih opasnosti:

– vrlo lako zapaljivo (R12),

– udisanje može izazvati preosjetljivost (R42),

– u dodiru s kožom može izazvati preosjetljivost (R43),

3.4. Tvari i pripravci navedeni u članku 2. stavak 1. podstavak 2. Pravilnika o zaštiti radnika od rizika zbog izloženosti kancerogenim i/ili mutagenim tvarima (»Narodne novine« br. 40/07),

3.5. Olovo i njegovi spojevi ukoliko ljudski organizam može apsorbirati sredstva o kojima je riječ,

3.6. Azbest.

II. Poslovi, postupci i rad

1. Postupci na radu te pripravci i tvari navedeni u Prilogu I Pravilnika o zaštiti radnika od rizika zbog izloženosti kancerogenim i/ili mutagenim tvarima (»Narodne novine« br. 40/07).

2. Poslovi proizvodnje i rukovanje napravama, pirotehničkim sredstvima i drugim predmetima koji sadrže eksplozive.

3. Poslovi koji uključuju rad s bijesnim, otrovanim i otrovnim životinjama.

4. Poslovi klanja životinja u industrijskim razmjerima.

5. Poslovi koji obuhvaćaju rukovanje opremom za proizvodnju, skladištenje ili korištenje stlačenih, tekućih ili otopljenih plinova.

6. Poslovi koji uključuju rad s bačvama, cisternama, rezervoarima ili staklenkama koje sadrže kemijske agense navedene u I.3.

7. Poslovi kod kojih postoji opasnost od rušenja građevina.

8. Poslovi kod kojih postoji opasnost od visokonaponskog elektriciteta.

9. Poslovi čiji tempo određuju strojevi, a obuhvaća plaćanje prema rezultatu.«

Pravilnik, NN 144/2009-3518